Video Florin Piersic s-a ridicat în picioare după operaţia la genunchi, face glume cu medicii. Următoarele ore sunt critice
Florin Piersic se simte mai bine, s-a ridicat în picioare, iar de luni poate începe recuperarea, anunţă medicii de la spitalul Foişor. Din cauza vârstei şi a operaţiei la genunchi, va fi însă o cale lungă până va putea să meargă din nou singur sau chiar să urce pe scenă. Doctorii sunt însă optimişti. Spun că tratamentul împotriva infecţiei începe să dea deja rezultate.
De la o zi la alta, starea lui Florin Piersic este tot mai bună. Surse din spital spun că de luni poate începe recuperarea. La două zile de la operaţie la genunchi pe care medicii de la Spitalul Foişor din Capitală i-au făcut-o lui Florin Piersic, actorul face progrese uriaşe. S-a ridicat deja în picioare, pentru prima dată după câteva săptămâni. Şi starea de spirit a artistului este mai bună, face în stilul caracteristic glume cu doctorii si asistentele, spun surse din spital.
În ultima lună, actorul a trecut prin 4 spitale, două la Cluj şi două la Bucureşti
Următoarele ore rămân totuşi critice după operaţia de scoatere a protezei de genunchi. "Este evoluţia unei persoane în vârstă. 88 de ani, cu alte afecţiuni. Nu poţi să spui niciodată cu lucrurile sunt fără pericole. Trebuie să sperăm. Dânsul are o abordare pozitivă, este optimist. Este autonom: se alimentează sigur, bea lichide, vorbeşte, deci starea este în ameliorare, sigur că aşteptăm să treacă această perioadă critică după o operaţie complexă cum a avut dânsul", a declarat Alexandru Rafila, ministrul Sănătăţii.
În locul dispozitivului montat la genunchi în 2019, pe care acum se formaseră colonii de bacterii, medicii i-au montat o altă proteză provizorie, de tip spacer, cu antibiotice pentru a curăţa locul. Doctorii spun că tratamentul începe să îşi facă efectul, dar lupta cu infecţia cu stafilococ auriu ar putea dura încă o lună şi jumătate. "În momentul în care vorbim despre un pacient care este fragil, care este vulnerabil, prin bolile cronice pe care le are, prin vârstă, categoric riscurile sunt mai mari. Nu discutăm de recuperarea, în cazul tratamentelor ortopedice, sigur că e de durată pentru orice pacient. Aici vorbim întâi pe un moment post operatoriu şi de eventualele complicaţii care pot să apară după intervenţie", a declarat Adrian Marinescu, medic primar boli infecţioase. În ultima lună, actorul a trecut prin 4 spitale, două la Cluj şi două la Bucureşti.